19 ಕೋಟಿ ಮೊತ್ತದ ವಜ್ರ ವಂಚನೆ: ನೀರವ್ ಮೋದಿ ಸಹೋದರನ ವಿರುದ್ಧ ಅಮೆರಿಕಾದಲ್ಲಿ ಕೇಸ್ ನವದೆಹಲಿ: ಉದ್ಯಮಿ ನೀರವ್ ಮೋದಿಯ ಸಹೋದರ ನೇಹಲ್ ಮೋದಿ, ವಿಶ್ವದ ಅತೀ ದೊಡ್ಡ ಡೈಮಂಡ್ ಕಂಪನಿಗಳಲ್ಲಿ ಒಂದಾದ ಎಲ್ಎಲ್ಡಿಯಿಂದ ಸುಮಾರು 2.6 ಮಿಲಿಯನ್ ಡಾಲರ್ ಸುಮಾರು 19 ಕೋಟಿ ರೂಪಾಯಿ ಮೊತ್ತದ ವಜ್ರಗಳನ್ನ ಪಡೆದು ವಂಚಿಸಿರುವ ಆರೋಪ ಕೇಳಿಬಂದಿದೆ. ಈ ಸಂಬಂಧ ನೇಹಲ್ ವಿರುದ್ಧ ಅಮೆರಿಕಾದಲ್ಲಿ ಕೇಸ್ ದಾಖಲಾಗಿದೆ. ನೀರವ್ ಮೋದಿ ಪಂಜಾಬ್ ನ್ಯಾಷನಲ್ ಬ್ಯಾಂಕ್ನಿಂದ 13 ಸಾವಿರ ಕೋಟಿ ಸಾಲ ಪಡೆದು ವಂಚಿಸಿದ ಆರೋಪ ಎದುರಿಸುತ್ತಿದ್ದಾರೆ. ಇದೇ ಪ್ರಕರಣದಲ್ಲಿ ನೇಹಲ್ ಮೋದಿ ಕೂಡ ಸಿಬಿಐಗೆ ಬೇಕಾಗಿದ್ದು, 27ನೇ ಆರೋಪಿಯಾಗಿದ್ದಾರೆ. ನೇಹಲ್ ಮೋದಿ ಸುಳ್ಳು ಹೇಳಿ, ಅಮೆರಿಕಾದ ವಜ್ರಗಳ ಹೋಲ್ಸೇಲ್ ಕಂಪನಿ ಎಲ್ಎಲ್ಡಿ ಡೈಮಂಡ್ಸ್ನಿಂದ ಸುಮಾರು 19 ಕೋಟಿ ರೂಪಾಯಿ ಮೊತ್ತದ ಬೆಲೆಬಾಳುವ ವಜ್ರಗಳನ್ನ ಪಡೆದುಕೊಂಡಿದ್ದರು. ಬಳಿಕ ಅದನ್ನು ತಮ್ಮ ಸ್ವಂತ ಉದ್ದೇಶಗಳಿಗೆ ಬಳಸಿಕೊಂಡಿದ್ದಾರೆ ಅಂತ ಮ್ಯಾನ್ಹ್ಯಾಟನ್ ಡಿಸ್ಟ್ರಿಕ್ಟ್ ಅಟರ್ನಿ ಕಚೇರಿ ನೀಡಿರುವ ಹೇಳಿಕೆಯಲ್ಲಿ ಉಲ್ಲೇಖವಾಗಿದೆ. ಏನಿದು ಆರೋಪ? ಆರೋಪಿ ನೇಹಲ್, ತಾವು ಕೋಸ್ಟ್ಕೋ ಹೋಲ್ಸೇಲ್ ಕಾರ್ಪೊರೇಷನ್ನೊಂದಿಗೆ ನಂಟು ಹೊಂದಿದ್ದು, ಸಂಭಾವ್ಯ ಮಾರಾಟವೊಂದಕ್ಕಾಗಿ ಆ ಕಂಪನಿಗೆ ನೀಡಲು 8 ಲಕ್ಷ ಡಾಲರ್ ಮೊತ್ತದ ಡೈಮಂಡ್ಸ್ ಬೇಕೆಂದು ಎಲ್ಎಲ್ಡಿಗೆ ಕೇಳಿದ್ದರು. ಬಳಿಕ ಕೋಸ್ಟ್ಕೋ ಈ ಡೀಲ್ಗೆ ಒಪ್ಪಿಕೊಂಡಿದೆ ಅಂತ ಎಲ್ಎಲ್ಡಿಗೆ ಸುಳ್ಳು ಹೇಳಿ, ಸಾಲದ ಮೇಲೆ ವಜ್ರಗಳನ್ನ ಎಲ್ಎಲ್ಡಿಯಿಂದ ಖರೀದಿಸಿದ್ದರು. 2015ರ ಏಪ್ರಿಲ್ ಮತ್ತು ಮೇ ನಡುವೆ, ನೇಹಲ್ ಮೋದಿ ಮತ್ತೆ ಮೂರು ಬಾರಿ ಎಲ್ಎಲ್ಡಿಯಿಂದ ಕಾಸ್ಟ್ಕೋಗೆ ಮಾರಾಟ ಮಾಡಲು 1 ಮಿಲಿಯನ್ ಡಾಲರ್ಸುಮಾರು 7 ಕೋಟಿ ರೂಪಾಯಿಗೂ ಅಧಿಕ ಮೌಲ್ಯದ ವಜ್ರಗಳನ್ನು ತೆಗೆದುಕೊಂಡಿದ್ದರು. ಆದ್ರೆ ಎಲ್ಎಲ್ಡಿಗೆ ಪೇಮೆಂಟ್ ಬರದಿದ್ದಾಗ, ಕೋಸ್ಟ್ಕೋ ಕಂಪನಿಯೊಂದಿಗೆ ಏನೋ ದೋಷವಾಗಿದೆ ಅಂತ ನೇಹಲ್ ಸುಳ್ಳು ಹೇಳಿದ್ದರು ಎನ್ನಲಾಗಿದೆ. ಹೀಗಾಗಿ ನೇಹಲ್ ವಂಚನೆ ಎಸಗಿದ್ದಾರೆ ಎಂಬುದನ್ನ ಅರಿತ ಎಲ್ಎಲ್ಡಿ ವಜ್ರಗಳನ್ನ ಮರಳಿಸಬೇಕು, ಇಲ್ಲಾ ಕೂಡಲೇ ಪೇಮೆಂಟ್ ಮಾಡಬೇಕು ಎಂದು ಒತ್ತಾಯಿಸಿತ್ತು. ಆದ್ರೆ ನೇಹಲ್ ಆ ವಜ್ರಗಳನ್ನ ಅಲ್ಪಾವಧಿಯ ಸಾಲಕ್ಕಾಗಿ ಅಡವಿಟ್ಟಿದ್ದು ಅಥವಾ ಮಾರಾಟ ಮಾಡಿದ್ದು ಅದರಿಂದ ಬಂದ ಹಣವನ್ನ ಸ್ವಂತ ಉದ್ದೇಶಕ್ಕೆ ಬಳಸಿಕೊಂಡಿದ್ದಾರೆ ಅಂತ ಆರೋಪಿಸಲಾಗಿದೆ. ಹೀಗಾಗಿ ಭಾರೀ ಹಣಕಾಸು ವಂಚನೆ ಆರೋಪದ ಮೇಲೆ ನೇಹಲ್ ವಿರುದ್ಧ ನ್ಯೂಯಾರ್ಕ್ ಸುಪ್ರೀಂ ಕೋರ್ಟ್ನಲ್ಲಿ ದೋಷಾರೋಪಣೆ ಮಾಡಲಾಗಿದೆ.